青陽洞天呈青陽主人曾少裕
作者：利登
朝代：宋

paragraphs: 兩崖蒼蒼峭天柱，停策崖邊喚舟渡。
青巾羽客打舟來，驚起靈蛇絕溪去。
千年神漿不自惜，萬里晴天安得雨。
但見飛流落半空，空中此水來何處。
岩下猶涵太古泉，安知上不通銀浦。
蒼藤半濕苔蘚昏，石罅無根迸孤樹。
洞門一隙僅通人，可惜鑿空開洞府。
乾坤明晦自有時，突然棟宇那非數。
開闢豈無人到來，岩崖尚絕猿猱路。
先生朝昏息丹岩，萬壑歸心心不語。
瑶磬一聲天壁寒，白雲紫霧驚相顧。